BG Официален вестник на Европейския съюз C 94/15

Известие за започване на преразглеждане с оглед изтичане срока на действие на антидъмпинговите мерки относно вноса на амониев нитрат с произход от Украйна

2009/C 94/04

След публикуването на известие за предстоящо изтичане на срока на действие (1) на антидъмпинговите мерки по отношение на вноса на амониев нитрат с произход от Украйна (наричана по-нататък „засегнатата държава“), Комисията получи искане за преразглеждане, подадено съгласно член 11, параграф 2 от Регламент (ЕО) № 384/96 на Съвета за защита срещу дъмпингов внос на стоки от страни, които не са членки на Европейската общност (2) (наричан по-нататък „основният регламент“).

1. Искане за преразглеждане

Искането е подадено на 22 януари 2009 г. от Европейската асоциация на производителите на торове (EFMA) (наричана по-нататък „заявителят“) от името на производителите, които съставляват основен дял — в конкретния случай над 50 % — от цялото производство на амониев нитрат в Общността.

2. Продукт

Продуктът, предмет на преразглеждане, е твърди торове със съдържание на амониев нитрат, което надвишава 80 % от теглото, с произход от Украйна (наричан по-нататък „разглежданият продукт“), понастоящем подлежащ на класиране под кодове по КН 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 и ex 3105 90 91. Тези кодове по КН са посочени само за информация.

3. Съществуващи мерки

Действащата понастоящем мярка е окончателно антидъмпингово мито, наложено с Регламент (ЕО) № 442/2007 на Съвета (3), последно изменен с Регламент (ЕО) № 662/2008 на Съвета (4).

4. Основания за преразглеждането

Основание за искането е, че изтичането на срока на действие на мерките вероятно ще доведе до повторно възникване на дъмпинга и нанасяне на вреда на промишлеността на Общността.

Твърдението за повторно възникване на дъмпинга от страна на Украйна се основава на сравнение на нормалната стойност, получена въз основа на вътрешни цени и разходи в Украйна, с износните цени на разглеждания продукт. С оглед на липсата понастоящем на значим обем на вноса в ЕО от Украйна, заявителят е използвал цените на износа от Украйна в Турция и Мароко.

Въз основа на посоченото по-горе сравнение, което показва наличие на дъмпинг, заявителят твърди, че съществува вероятност за повторно възникване на дъмпинга от Украйна.

Заявителят твърди също така, че има вероятност от нанасяне на допълнителна вреда чрез дъмпинга. В тази връзка заявителят представи доказателства, че ако се допусне отпадането на мерките, настоящото равнище на вноса на разглеждания продукт по всяка вероятност ще се увеличи поради съществуването на неизползван капацитет в засегнатата държава.

Твърди се също така, че вносът на разглеждания продукт по всяка вероятност ще се увеличи поради наличието на действащи мерки по отношение на вноса на подобни продукти с произход от Украйна на традиционни пазари, различни от ЕС (т.е. Съединените американски щати и Бразилия). Всичко това може да доведе до пренасочване на износа от други трети държави към Общността.

Освен това заявителят твърди, че отстраняването на вредата се дължи главно на съществуването на мерките и че всяко повторно възникване на значителен внос при дъмпингови цени от засегнатата държава по всяка вероятност ще доведе до нанасяне на допълнителна вреда за промишлеността на Общността, ако се допусне отпадане на мерките.

5. Процедура

Като установи, след консултации с Консултативния комитет, че съществуват достатъчно доказателства като основание за започване на преразглеждане с оглед изтичане на срока на действие, Комисията започва преразглеждане в съответствие с член 11, параграф 2 от основния регламент.

5.1. Процедура за определяне на вероятността за възникване на дъмпинг и нанасяне на вреда

При разследването ще се определи доколко е вероятно изтичането на срока на действие на мерките да доведе до продължаване или повторно възникване на дъмпинга и нанасяне на вреда.

а) Представителни извадки

Предвид значителния брой страни, участващи в процедурата, Комисията може да реши да използва представителни извадки в съответствие с член 17 от основния регламент.

i) Представителна извадка от вносители

За да може Комисията да реши дали е необходимо сформирането на представителни извадки, и ако това е така — да направи подбор, от всички вносители или представители, действащи от тяхно име, се изисква да заявят своя интерес, като се свържат с Комисията и предоставят следната информация за своето/ите дружество/а в срока, определен в точка 6, буква б, подточка i), и в посочените в точка 7 формати:

— наименование, адрес, електронен адрес, номер на телефон и на факс и лице за контакт,

— общ оборот на дружеството в евро за периода от 1 април 2008 г. до 31 март 2009 г.,

— общ брой служители,

— точно описание на дейностите на дружеството, свързани с разглеждания продукт,

— обем в тонове и стойност в евро на вноса и препродажбата на разглеждания продукт с произход от Украйна на пазара на Общността за периода от 1 април 2008 г. до 31 март 2009 г.,

— наименования и точно описание на дейностите на всички свързани дружества (5), участващи в производството и/или продажбата на разглеждания продукт,

— всяка друга подходяща информация, която би могла да бъде полезна на Комисията при подбора на представителната извадка,

— предоставяйки информацията, изисквана по-горе, дружеството дава съгласието си за евентуалното му включване в извадката. Ако е избрано да участва в нея, дружеството ще трябва да попълни въпросник и да приеме проверка на място за установяване достоверността на неговите отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказването на съдействие са посочени в точка 8 по-долу.

За да получи информацията, която смята за необходима при подбора на представителната извадка от вносители, Комисията освен това ще се свърже с всички известни сдружения на вносители.

ii) Представителна извадка от производители в Общността

Предвид големия брой производители в Общността, които поддържат искането за преразглеждане, Комисията възнамерява да разследва вредата, нанесена на промишлеността на Общността, чрез сформирането на представителна извадка.

За да e възможно Комисията да подбере представителна извадка, от всички производители в Общността е поискано да представят следната информация за своето/ите дружество/а в срока, определен в точка 6, буква б), подточка i):

— наименование, адрес, електронен адрес, номер на телефон и на факс и лице за контакт,

— общ оборот на дружеството в евро за периода от 1 април 2008 г. до 31 март 2009 г.,

— точно описание на дейностите на дружеството, свързани с производството на разглеждания продукт за периода от 1 април 2008 г. до 31 март 2009 г.,

— стойност в евро на продажбите на разглеждания продукт на пазара на Общността за периода от 1 април 2008 г. до 31 март 2009 г.,

— обем в тонове на продажбите на разглеждания продукт на пазара на Общността за периода от 1 април 2008 г. до 31 март 2009 г.,

— количество в тонове на производството на разглеждания продукт за периода от 1 април 2008 г. до 31 март 2009 г.,

— наименования и точно описание на дейностите на всички свързани дружества (6), участващи в производството и/или продажбата на разглеждания продукт,

— всяка друга подходяща информация, която би могла да бъде полезна на Комисията при подбора на представителната извадка,

— предоставяйки информацията, изисквана по-горе, дружеството дава съгласието си за евентуалното му включване в извадката. Ако е избрано да участва в нея, дружеството ще трябва да попълни въпросник и да приеме проверка на място за установяване достоверността на неговите отговори. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказването на съдействие са посочени в точка 8 по-долу.

iii) Окончателен подбор на извадките

Всички заинтересовани страни, които желаят да предоставят каквато и да е информация, отнасяща се до подбора на извадките, трябва да направят това в срока, посочен в точка 6, буква б), подточка ii).

Комисията възнамерява да направи окончателния подбор на извадките след консултация със засегнатите страни, изразили желание да бъдат включени в тях.

Включените в извадките дружества трябва да попълнят въпросник в срока, определен в точка 6, буква б), подточка iii), и да съдействат в рамките на разследването.

Ако не получи достатъчно съдействие, Комисията може да направи констатациите си въз основа на наличните факти в съответствие с член 17, параграф 4 и член 18 от основния регламент. Констатация, направена въз основа на наличните факти, може да бъде по-малко благоприятна за засегнатата страна, както е пояснено в точка 8.

б) Въпросници

С цел да получи информацията, която счита за необходима за разследването, Комисията ще изпрати въпросници на включените в съответната извадка представители на промишлеността на Общността, както и на всяко известно сдружение на производители в Общността, на износителите/производителите в Украйна, на всяко известно сдружение на износители/производители, на включените в съответната извадка вносители, на всяко известно сдружение на вносители, както и на компетентните органи на засегнатата държава износител.

в) Събиране на информация и провеждане на изслушвания

Всички заинтересовани страни се приканват да изложат становищата си, да предоставят допълнителна информация — освен попълнения въпросник — и да представят съответните доказателства. Тази информация и доказателствата в нейна подкрепа трябва да бъдат получени от Комисията в срока, определен в точка 6, буква а), подточка ii).

Наред с това Комисията може да изслуша заинтересованите страни, при условие че отправят искане, от което е видно, че са налице специални основания да бъдат изслушани. Искането трябва да бъде отправено в срока, посочен в точка 6, буква а), подточка iii).

5.2. Процедура за оценка на интереса на Общността

В съответствие с член 21 от основния регламент и в случай, че вероятността за продължаване или повторно възникване на дъмпинга и нанасяне на вреда се потвърди, ще бъде решено дали запазването на антидъмпинговите мерки не би противоречало на интереса на Общността. По тази причина Комисията може да изпрати въпросници на известните представители на промишлеността на Общността, вносители, техни представителни сдружения, представителни ползватели и представителни организации на потребителите. Тези страни, включително неизвестните на Комисията, могат да заявят своя интерес и да предоставят на Комисията информация в общите срокове, определени в точка 6, буква а), подточка ii), при условие че докажат съществуването на обективна връзка между дейността си и разглеждания продукт. В срока, определен в точка 6, буква а), точка iii), действалите по горепосочения начин страни могат да поискат изслушване, като посочат специалните основания да бъдат изслушани. Следва да се отбележи, че всяка информация, предоставена съгласно член 21 от основния регламент, ще бъде взета предвид единствено ако е подкрепена с конкретни доказателства в момента на подаването ѝ.

6. Срокове

а) Общи срокове

i) За страните — да поискат въпросник

Всички заинтересовани страни, които не са съдействали при разследването, довело до мерките, предмет на настоящето преразглеждане, следва да поискат въпросник или друг формуляр за заявление колкото е възможно по-скоро, но не по-късно от 15 дни след публикуването на настоящото известие в Официален вестник на Европейския съюз.

ii) За страните — да заявят своя интерес, да предоставят попълнен въпросник и всяка друга информация

Освен ако не е посочено друго, всички заинтересовани страни, които искат доводите им да бъдат взети предвид по време на разследването, трябва да заявят своя интерес, като се свържат с Комисията, да представят становищата си и да подадат попълнен въпросник и всякаква друга информация в рамките на 40 дни от датата на публикуване на настоящото известие в Официален вестник на Европейския съюз. Обръща се внимание на факта, че възможността за упражняване на повечето процедурни права, определени в основния регламент, зависи от това дали страната е заявила своя интерес в рамките на горепосочения срок.

Включените в представителна извадка дружествата трябва да предоставят попълнен въпросник в рамките на срока, определен в точка 6, буква б), подточка iii).

iii) Изслушвания

Всички заинтересовани страни могат да поискат също да бъдат изслушани от Комисията в рамките на същия 40-дневен срок.

б) Специален срок, свързан с представителните извадки

i) Информацията, посочена в точка 5.1, буква а), подточка i) и точка 5.1, буква а), подточка ii), следва да бъде получена от Комисията в рамките на 15 дни от датата на публикуване на настоящото известие в Официален вестник на Европейския съюз, тъй като Комисията възнамерява да се консултира със засегнатите страни, изразили желание да бъдат включени в съответната представителна извадка, относно своя окончателен подбор в рамките на 21 дни от публикуването на настоящото известие в Официален вестник на Европейския съюз.

ii) Всяка друга информация, имаща отношение към подбора на извадката, както е посочено в точка 5.1, буква а), подточка iii), трябва да бъде получена от Комисията в рамките на 21 дни от публикуването на настоящото известие в Официален вестник на Европейския съюз.

iii) Въпросникът, попълнен от включените в извадката страни, трябва да бъде получен от Комисията в рамките на 37 дни от датата на уведомлението за тяхното включване в съответната извадка.

7. Писмени изявления, попълнен въпросник и кореспонденция

Всички изявления и искания, отправени от заинтересованите страни, трябва да бъдат в писмен вид (не в електронна форма, освен ако не е посочено друго) и трябва да съдържат наименование, адрес, електронен адрес и номер на телефон и на факс на заинтересованата страна. Всички писмени изявления, включително информацията, която се изисква в настоящото известие, попълненият въпросник и кореспонденцията, предоставени от заинтересованите страни на поверителна основа, се обозначават с „Limited (7) “ и в съответствие с член 19, параграф 2 от основния регламент се придружават от неповерителна версия, обозначена с „For Inspection By Interested Parties“.

Адрес на Комисията за кореспонденция: European Commission Directorate- General for Trade Directorate H Office: N105 04/92 B-1049 Brussels Факс: (+32-2) 295 65 05.

8. Неоказване на съдействие

В случай че заинтересована страна откаже достъп или не предостави в срок необходимата информация, или значително възпрепятства разследването, заключенията, положителни или отрицателни, могат да бъдат направени въз основа на наличните факти, в съответствие с член 18 от основния регламент.

Ако заинтересована страна предостави невярна или подвеждаща информация, тя не се взема предвид и в съответствие с член 18 от основния регламент се използват наличните факти. Ако заинтересована страна отказва съдействие или оказва само частично съдействие и се използват наличните факти, резултатът от разследването за такава страна може да бъде по-малко благоприятен от този, ако тя е сътрудничила.

9. График на разследването

Съгласно член 11, параграф 5 от основния регламент разследването ще приключи в рамките на 15 месеца от датата на публикуване на настоящото известие в Официален вестник на Европейския съюз.

10. Възможност за отправяне на искане за преразглеждане съгласно член 11, параграф 3 от основния регламент

Тъй като настоящото преразглеждане с оглед изтичане на срока на действие е предприето в съответствие с разпоредбите в член 11, параграф 2 от основния регламент, направените в него констатации няма да доведат до изменение на нивото на съществуващите мерки, а до тяхната отмяна или запазване в съответствие с член 11, параграф 6 от основния регламент.

Ако някоя от участващите в процедурата страни счита, че има основание за преразглеждане на нивото на мерките, така че да е възможна неговата промяна (т.е. неговото увеличаване или намаляване), тази страна може да поиска преразглеждане в съответствие с член 11, параграф 3 от основния регламент.

Страните, желаещи да поискат такова преразглеждане, което би се провело независимо от преразглеждането с оглед изтичането на срока на действие, споменато в настоящото известие, могат да се свържат с Комисията на горепосочения адрес.

11. Обработка на лични данни

Следва да се има предвид, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (8).

12. Служител по изслушванията

Следва също да се има предвид, че ако заинтересованите страни смятат, че се натъкват на трудности при упражняването на правото си на защита, те могат да поискат намесата на служителя по изслушванията на ГД „Търговия“. Той действа като посредник между заинтересованите страни и службите на Комисията и когато е необходимо служи като медиатор във връзка с процедурни въпроси, касаещи защитата на техните интереси в настоящата процедура, по-специално що се отнася до проблеми, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на ГД „Търговия“ (http://ec.europa.eu/trade).

(1) ОВ C 264, 17.10.2008 г., стр. 16.

(2) ОВ L 56, 6.3.1996 г., стр. 1.

(3) ОВ L 106, 24.4.2007 г., стр. 1.

(4) ОВ L 185, 12.7.2008 г., стр. 35.

(5) За смисъла на „свързани дружества“ вж. член 143 от Регламент (ЕИО) № 2454/93 на Комисията за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).

(6) Вж. бележка под линия 5.

(7) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Документът е поверителен съгласно член 19 от основния регламент и член 6 от Споразумението в рамките на СТО за прилагането на член VI от ГАТТ от 1994 г. (Антидъмпингово споразумение).

(8) ОВ L 8, 12.1.2001 г., стр. 1.